Foto: Renaud Philippe Le Devoir Kanadaning Kvebek shahridagi Islom madaniy markaziga uyushtirilgan qurolli hujum oqibatida bir necha kishi halok bo‘lganini huquq-tartibot idoralari tasdiqladi, deb yozmoqda Le Dovoir nashri. Kvebek shahar politsiya xizmati vakili Eten Doyonning so‘zlariga ko‘ra, otishmani tashkil etishda gumon qilingan ikki kishi qo‘lga olingan. Shu bilan birga, u qurbonlar borligini aytar ekan, ularning soniga oydinlik kiritmagan. «Menga aytishlaricha, bu yerda otishma bo‘lgan va jinoyatchi qurolini uch marta o‘qlashga ulgurgan. Menga, shuningdek, kamida besh kishi jinoyat qurboni bo‘lganini aytishdi», — deya Islom markazi rahbari Muhammad Yangi so‘zlarini keltiradi gazeta. Bundan avvalroq, Reuters agentligi ham shu manbaga asoslangan holda 5 kishining hayotdan ko‘z yumganini ma’lum qilgan edi.